393 Vocare

Vocat nos Deus. Vocat nos hiis versibus: per promissa, minas, miracula, verbera, dona, instinctu, doctrina. Vocat nos epistula rex, dicit Augustinus, *[De] 83 questionibus,* questio 68, nemo potest bene velle, nisi admonitus a Deo et vocatus, siue extrinsecus siue intrinsecus. Igitur ad cenam euangelica, non omnes qui vocati sunt, venerunt. Nec illi qui venerunt, venire poterunt, nisi vocarentur. Itaque nec illi debent sibi ascribere qui venerunt, quia vocati venerunt, nec illi qui noluerunt venire, debuerunt vocati erant.

¶ Igitur vocatio ante meritum vocantem operatur. Vocat enim Deus ea que non sunt sicut est, que sunt, Rom. 8[:28]. *Quos autem prædestinavit, hos et vocavit*, Rom. 8[:30]. Hic nota quod aliqui confidentes de sua innocentia, ideo venerunt ad Dei vocationem, sicut ille adolescens, Matt. 19[:20] qui dixit se mandata Dei custodisse in juuentute sua. Alii videntes se peccatores vocati cito veniunt, sicut Matthaeus puplicanus. Chrisostomus, *Homilia* 29, puto quod in principio non sermone nudo vocauit Deus apostolos, sed per virtutem Spiritus Sancti vocauit et adduxit. Et iterum dimisit eos in libero arbitrio suo ut labore suo comitante gratia iustificaretur. Nam quod vocati sumus, Dei est, quod autem digni vocationem vivimus, nostrum pariter et Dei est. Quomodo autem et ad quem finem sic vocat Deus, dicit Augustinus, libro *Super Genesin,* c. 6, principium creaturae intellectualis est eterna sapientia. Quod principium manens in se incommutabiliter, nullo modo cessabat occulta inspiratione vocationis loqui ei creature cui principium est, ut conuerteretur ad illud ex quo est, quia aliter perfecta esse non potest.

¶ Vnde est hic notandum quod aliqui inuitantur ad Deum per humanam predicacionem, aliqui trahuntur per internam inspiracionem, aliqui lacerantur et quasi coguntur ut veniant per tribulacionem, Luc. [14:23]: *Compelle intrare*.

Item, si canes /f. 123va/ et aues obediunt voci domini sui, quare non pocius homo, si demon obedit peior est homo quia non obediat, si ribaldus clamaret bannum regis nullus contradiceret, sed modo Christus clamat salutem misericordiam, quod est sanctificamini, 1 Thess. 4[:7]: *Non enim vocavit nos Deus in immunditiam, sed in sanctificationem*. Et tamen facto contradicunt, igitur obediendum est Christo vocanti quia summe potens, nam et insensibilia obediunt, Baruch 3[:33]: *Emittit lumen, et vadit, et vocavit illud, et obedit* cum *tremore*. Heu quasi turpiter absorta est ratio in homine quia non obedit summo, vbi canis obediret infimo rustico, Job 19[:16]: *Servum meum vocavi, et non respondit* mihi, etc. Sed timendum est de talibus ne eis contingat sicut contingit pullo vocato a gallina ad protectionem alarum. Sed tantum moratur circa spicam quod rapitur a uulpe, sic illi a diabolo, Matt. 23[:37]: *Jerusalem, Jerusalem, quæ occidis prophetas*, et sequitur, *quoties volui congregare, quemadmodum gallina*.

Secundo, obediendum est Deo vocanti, quia summe sapiens, Prou. 9[:1, 3]: *Sapientia*, id est, Dei Filius, *ædificavit sibi domum,* id est, ecclesiam, et sequitur, *Misit ancillas suas [ut] ad arcem et ad mœnia [civitatis] vocarent.* Si ergo discipulus obedit magistro vocanti. Exemplo Magdalena Joan. 11[:28-29]: *Magister adest, et vocat te*, qui statim surrexit, *et venit ad eum.* Omnino debet homo ei obedire, sed heu quia Deus vocat ad lucta et ad bonum, concupiscentia humana vocat ad mala. Et tamen plures habet sectores, Matt. 20[:16]: *Multi sunt vocati, pauci vero electi*.

¶ Tercio, obediendum est Deo vocanti quia summe bonus, 1 Thess. vltimo [5:23-24]: *Deus pacis sanctificet vos per omnia*, et sequitur, *Fidelis est, qui vocavit vos: qui etiam faciet*. Si ergo oues pastores sequetur, Joan. 10[:3]: *Proprias oves vocat nominatim*. Merito magis homo, sed heu quia Ysai. 50[:2] dicitur, *Vocavi*, scilicet, predicando, *et non erat qui audiret,* obediendo.

¶ Item, multis modis vocat Christus.

Quia primo, ad fidei confessionem, sicut sapiens vocat errantem tallem rectam, 1 Pet. 2[:9]: *Vos* estis *genus electum*, etc., et sequitur, *ut ejus virtutes annuntietis qui de tenebris vos vocavit in admirabile lumen suum*. Sicut magister ingratus est, qui vocatus ad societatem non venit, sic est de malis Christianis qui confitentur se nosce Deum, factis autem negauit, Ysai. 65[:12]: vocati estis *et non respondistis, locutus sum et non audistis.* Multi sunt qui quia non vident putant se non videri a Deo. Similes in hoc periculo qui ponit caput suum in herba et credit se non videri et sic capitur.

¶ Secundo, vocat Christus ad penitentie satisfactionem, sicut nutrix vocat puerum ad laudandum, Matt. 9[:13]: *Non veni* in mundum *vocare justos, sed peccatores*. Sic vocauit Dominus Adam post peccatum, Gen. 3[:9]: *Adam, Ubi es*. Et Exod. 3[:18]: *Dominus Deus Hebræorum vocavit nos: ibimus* nam *trium dierum in solitudinem, ut immolemus Domino Deo nostro*, scilicet, opera penitentie que diuiditur in tres partes: ieiunium, elemosinam, et orationem. Tanquam in viam trium dierum, sed multi sunt sicut simia que dimittit nucleum nucis propter amaritudinem corticis. Sicut sacerdos proponens ire Romam noluit ire in vere propter culturam agrarum et vinearum, nec in autumpno propter mesionem earum, nec in estate propter nimium estum, nec in hieme propter frigus et grauamen viarum, Ysai. 22[:12]: *Vocabit Dominus ad fletum,* contritionis, *et ad planctum*, conformis, et *ad calvitium*, satisfactionis, *et ad cingulum*, continuacionis. Et ecce gaudium contra fletum et leticia contra planctum.

Tercio, vocat ad uite perfectionem. Sicut aquila prouocat pullos ad volandum, Eph. 4[:1]: *Obsecro vos, ut digne ambuletis vocatione, qua vocati estis*, etc. Sic vocauit Paulum, Gal. 1[:15]: *Cum autem* complacuit *ei, qui me segregavit,* etc. Sed heu quia conqueritur Dominus, Prou. 1[:24-26, 28]: *Vocavi, et renuistis*, scilicet, obedire mihi, *extendi manum meam*, ad opus, *et non fuit qui aspiceret,* ad imitandum, *despexistis omne consilium meum*, scilicet, paupertatis obediencie consciencie, *et increpaciones meas neglexistis*, quasi dicens, nec bonitati vocanti, nec sapientie consulenti, nec potestate increpanti ad quieuistis et sequitur, *Ego quoque in interitu vestro ridebo*. Et post, *tunc inuocabunt me, et non exaudiam*, quia ingratitudo eorum, me fecit, quasi, surdum. Sed melius ad quieuerunt /f.123vb/ et audierunt apostoli qui relictus que habebant secuti sunt eum vocantem eos de mari, Matt. 4[:21].

¶ Item, notandum quod Deus vocat nos tripliciter, quia verbis audientes, signis videntes, nunciis absentes.

Primo, ergo vocat verbis persuasionis, sicut campane vocantur homines ad ecclesiam. Tubis enim ad bella, sic vocauit Deus per prophetas, per se, per apostolos, et modo per apostolicos viros, Matt. 25[:14-15]: *Homo* quidam *peregre proficiscens*, id est, Christus ad celum portans naturam humanam, *vocavit servos suos, et tradidit illis bona sua*. *Et uni dedit quinque talenta*, quia dedit homini bonum nature in operacionem, bonum gratie in comperacionem, bonum fortune in sustentacionem, bonum noticie in erudicionem, bonum prudencie in defensionem. Sed heu quia multi hiis talentis abutuntur, sicut villicus iniquitatis qui talenta dilapidauit et per hoc terribilem increpacionem suscepit, Luc. 16[:1]: *Homo quidam erat dives*, et *habebat villicum*, etc. Sic homines qui polluunt bona, ne pernuunt bona noticie, negligunt bona prudencie.

¶ Secundo, vocat Deus signis beneficiorum sicut nobilis alius extendit manum suam cum reclamatorio, Job 14[:15]: *Vocabis me, et ego respondebo tibi*: opera *manuum tuarum porriges dexteram*. Porrigendo, scilicet, beneficia iustificacionis, resurectionis, et beneficionis. Si sanctus alius reuocaret aliquem ad destitudinem membrorum homines currerent ad eum quanto plus Adam qui dat omnia, Ysai. 42[:6]: *Ego Dominus vocavi te in justitia*. Sed heu quia multi sunt sicut auis saturata grauis sepius vocata non redit ad manum domini sui, Jer. 8[:5]: *Apprehenderunt mendacium*, id est, ista temporalia, *et noluerunt reuerti*.

¶ Tercio, vocat Deus inimiciis flagellorum sicut solo frigore vocatur quis ad ignem, et mater comminando vocat puerum a loco periculoso, 1 Pet. 2[:20-21]: *Si bene facientes patienter sustinetis, hæc est gratia apud Deum*. *In hoc enim vocati estis*. *Nam Christus passus est pro nobis relinquens exemplum ut sequamini.* Sed multi sunt sicut vas prauum quod crepat in fornacione, vbi vas bonum solidatur. Hii sunt sicut malus qui quanto plus percutitur plus retrocedit, Jer. 35[:17]: *Ego adducam super Juda* omnem afflictionem *eo quod locutus sum ad* eos, *et non audierunt; vocavi* eos, *et non responderunt mihi*.

Item, vocat Deus ad presens meriti fructum, Matt. 20[:8]: *Voca operarios, et redde illis mercedem*. Hec autem merces consistit in tribus que summe appetunt homines, scilicet, sullimitas honorum, vberitas deliciarum, perpetuitas diuiciarum. Sub triplici condition vocat Dominus electos suos ad mercedem celestem vbi est modo sullimitas honorum, clericus vocatus ad dignitatem, laicus ad potestatem. Cito currit quanto plus ad regnum eternum gratis dandum, 1 Pet. vltimo [5:10]: *Deus omnis gratiæ, qui vocavit [nos] in æternam gloriam suam, ipse perficiet, confirmabit, solidabitque*. Hec autem duo dat Deus in mente et per se, scilicet, gratiam et gloriam temporalia. Vero dat mediate, per aliorum ministerium, sicut princeps alius dat beneficium hereditarium per se, set ceteras elemosinas dat per manus aliorum, Psal. [83:12]: *Gratiam et gloriam dabit Dominus*. Igitur secundum Gregorium in *Homilia*, si veras divites queritis, ad illam celestem patriam quantocius properate.

Secundo, est in celesti mercede vlteritas deliciarum, pauper vocatus ad pugne conuiuium diuturnum et gratuitum, Apo. 19[:9]: *Beati qui ad cœnam nuptiarum Agni vocati sunt*. Sed Luc. 14[:16, 24]]: *Homo quidam fecit cœnam magnam, et vocavit multos*. Sed non venerunt quia aut intenti erant vanitati mundiali quod designatur per villam, aut cupiditati temporali quod designatur per iuga boum, aut voluptati carnali quod designatur ductum vxoris. Ideo sequitur, *Nemo virorum illorum qui vocati sunt, gustabit cœnam meam*.

¶ Tercio, ibi est perpetuitas bonorum seu diviciarum, [1] Pet. 3[:9]: *In hoc vocati estis*, et *benedictionem haereditate* capiatis.

¶ Item, vocat Dominus peccatores ad luctum penitentie, penitentes ad cultum iustitie, perfectos ad gustum sapientie.

De primo, Matt. 9[:13]: *Non veni vocare justos, sed peccatores*.

De secundo, Ysai. 41[:2]: *Vocavit eum ut sequeretur se*.

De tercio, Philip. 3[:13-14]: *Quæ retro sunt obliviscens*, /f.124ra/ *ad ea vero quæ sunt priora, extendens meipsum ad destinatum persequor, [ad] bravium*.